Libor Vondráček

Libor Vondráček (* 29. júl 1994, Pelhřimov) je český politik a právnik, od októbra 2025 poslanec Poslaneckej snemovne Parlamentu Českej republiky, od októbra 2019 predseda strany Svobodní, predtým od roku 2017 člen republikového výboru strany. Od novembra 2025 je predsedom Stálej komisie Senátu pre Ústavu ČR a parlamentnej procedúry, a tiež podpredsedom Ústavno-právneho výboru a Výboru pre európske záležitosti Poslaneckej snemovne.

 Životopis 
Vyštudoval Právnickú fakultu Masarykovej univerzity, kde získal magisterský titul (Mgr.) v odbore Právo a právna veda.

V rámci štúdia sa zameriaval na ústavné právo, čo vyvrcholilo odovzdaním diplomovej práce „Většinotvorné prvky ve volební formuli poměrného zastoupení na příkladu voleb v České republice“ pod vedením autora volebných zákonov Jana Filipa. S touto prácou bol nasledujúci rok nominovaný do súťaže Ceny F. L. Riegra, ktorú vyhral a stal sa víťazom piateho ročníka oceňujúceho práce rozvíjajúce parlamentarizmus.

 Pôsobenie v politike 
Členom Svobodných sa stal v roku 2012. V roku 2017 bol zvolený členom Republikového výboru. Vo voľbách do Poslaneckej snemovne PČR v roku 2017, ktoré dopadli pre Svobodných neúspešne (získali len 1,56 % hlasov), získal na 5. mieste krajskej kandidátky najviac preferenčných hlasov.

V roku 2018 inicioval kandidatúru v komunálnych voľbách pod názvom „Hradec srdcem a rozumem + Svobodní“, ktorá skončila 2. miestom a ziskom 4 mandátov. Sám bol však neúspešný, keď ho predbehli 2 skúsení kandidáti a aktuálne je iba prvým náhradníkom.

Vo voľbách do Európskeho parlamentu v máji 2019 kandidoval ako člen Svobodných na 6. mieste kandidátky subjektu s názvom „Svobodní, Liberland a Radostné Česko - ODEJDEME BEZ PLACENÍ“, ale nebol zvolený. V krajských voľbách v roku 2020 bol lídrom kandidátky Svobodných v Juhočeskom kraji, ale neuspeli (strana sa do zastupiteľstva nedostala).

V januári 2021 zvolal demonštráciu proti vládnym opatreniam. Vystupujúci motivovali zúčastnených k občianskej neposlušnosti porušovaním vládnych nariadení. Polícia oznámila zvolávateľa správnemu orgánu kvôli prekročeniu povoleného počtu účastníkov.

Vo voľbách do Poslaneckej snemovne PČR v roku 2021 bol lídrom politickej formácie „Trikolora, Svobodní, Soukromníci“ v Juhočeskom kraji, ale neuspeli, pretože zoskupenie neprekročilo 5% hranicu nutnú pre vstup do Poslaneckej snemovne.

Vo voľbách do Európskeho parlamentu v roku 2024 bol lídrom kandidátnej listiny Svobodných. Strana však získala iba 1,76 % hlasov, a zvolený tak nebol. V októbri 2024 obhájil funkciu predsedu strany.

Vo voľbách do Poslaneckej snemovne Parlamentu ČR v roku 2025 bol z pozície člena Svobodných lídrom spoločnej kandidátky SPD, Trikolory, Svobodných a PRO v Juhočeskom kraji. Mandát poslanca sa mu podarilo získať a spolu s Markétou Šichtařovou sa tak stal jedným z dvoch poslancov Svobodných v Poslaneckej snemovni.

Vondráček sám seba považuje za konzervatívneho libertariána a radí sa tak medzi zástancov malého štátu s nízkymi daňami.

Kritizuje Európsku úniu pre jej demokratický deficit a potláčanie osobných slobôd. Vondráček tvrdí, že Európska únia dotáciami a prebujnelou byrokraciou vytvára priestor pre korupciu a klientelizmus. Na základe svojho štúdia považuje reformu EÚ za politicky i právne nerealizovateľnú. Pretože EÚ odporuje jeho predstave o štáte, ktorý neposkytuje výhody vyvoleným, navrhuje vystúpenie z Európskej únie a prijatie ponuky na vstup do EFTA.

Argumentačne Vondráček nadväzuje na bývalého europoslanca za Svobodných Jiřího Payna. Priznáva totiž, že okrem vystúpenia jednotlivých štátov je jedinou alternatívou pre budúce pokojné usporiadanie v Európe vypustenie článku 10a z Ústavy, ktorý by viedol k zníženiu právnej sily nariadení a smerníc pod úroveň českých zákonov.

 Osobný život 
Od roku 2024 je ženatý, v júli 2025 sa mu narodil syn a žije v Jindřichovom Hradci.

Venoval sa aj súťažnému mariášu, od roku 2011 je správcom webu Jihočeskej ligy mariáša, ktorú od roku 2018 aj vedie. Táto liga sa radí medzi regionálne súťaže uznávajúce autoritu Českého zväzu mariáša.

Medzi rokmi 2017 a 2019 pôsobil aj ako moderátor regionálnej stanice Rádio Česká Kanada.

 Referencie 

 Iné projekty 

 Externé odkazy 
 Libor Vondráček – oficiálna stránka

Kategória:Českí politici
Kategória:Českí právnici
Kategória:Libertariáni
Kategória:Poslanci Parlamentu Českej republiky
Kategória:Absolventi Právnickej fakulty Masarykovej univerzity
Kategória:Osobnosti z Pelhřimova